LISA MARIA IONESCU - Fata cu vocea de aur

LISA MARIA IONESCU

Fata cu vocea de aur

S-a născut în data de 17.07.2001 în București. Este o fire prietenoasă, activă și sociabilă. A început studiile muzicale la Colegiul Național de Arte „Dinu Lipatti” din anul 2013. A studiat următoarele instrumente: pian principal și complementar (2011-2015), harpă (2013-2016), cât și instrumente de percuție, susținând corul în mod ritmic cântând la tamburină.

Este participant și voluntar al Proiectului Național de muzică corală pentru copii „Cantus mundi” din anul 2014 până în prezent, parte a corului „Voces Mundi” dirijat de Marilena Neacșu (2015-2016) și membru al corului de copii „Cor cu Dor” (pepiniera corului Național de Cameră Madrigal) din anul 2016 până în prezent.

A obținut distincții și trofee la multe concursuri naționale și internaționale, la secțiunile de creație și interpretare, a fost des invitată să participe la diferite evenimente culturale, emisiuni de televiziune pentru copii, concerte și spectacole. A început activitățile extrașcolare încă din anul 2009, când a devenit membră a grupului vocal „Meloritm” condus de Elena Nicolai de la Palatul Național al Copiilor, unde a participat la nenumărate concerte, spectacole, festivaluri și concursuri naționale cât și internaționale, cântând pe marile scene ale lumii alături de artiști consacrați cum ar fi: Toto Cutugno, Oana Sârbu, Miki (K-pital), Silvia Dumitrescu, Laurențiu Cazan și Virgil Popescu. I-a colindat pe 23 decembrie 2011 pe Majestatea Sa Regele Mihai, Regina Ana, Prințesa Margareta ai României la domeniul regal Săvârșin.

La data de 19 noiembrie 2011 a primit titlul de „Campion Olimpic Național”, luând Premiul I la Festivalul Național „Olimpiada tinerilor”; în anul 2012 a reprezentat România la Festivalul Internațional „Europeade” (Padova, Italia), la fel și în anul 2014, în cadrul aceluiași festival (Kielce, Polonia). În perioada 18-23 aprilie 2014, orașul Ekaterinburg a fost gazda celei de-a XV-a ediție a Festivalului Internațional de muzică „Earth is our common home”, organizat de singura filarmonică pentru copii din Rusia, România fiind reprezentată de corul „Cantus Mundi” dirijat de Anna Ungureanu, acompaniat la pian și percuție de Marilena Neacșu.

Aici au câștigat locul II și Premiul Special al Filarmonicii. De pe data de 29 mai până la data de 3 iunie 2015, la invitația Ministerului de Externe al României, a participat la expoziția internațională „Expo Milano 2015”; în iulie 2016 a concurat la „Internațional youth Festival Contest of Arts -Muzite-” (Sozopol, Bulgaria) unde a câștigat Locul I.

De-a lungul timpului, a avut mai multe activități și hobby-uri: a făcut dans de performanță la Clubul de dans sportiv „Dance Fever”, origami la Palatul Național al Copiilor, unde a câștigat premiul I la Concursul Național „Un copil sănătos într-un mediu curat” și premiul II la Concursul Național „Tradițiile Japoniei, ikebana, artă decorativă”, înot, baschet, teatru, creații plastice, câștigând premiul I la Concursul Internațional „Copiii și Marea”.

A făcut voluntariat la: Societatea Națională de Cruce Roșie din România (27 noiembrie 2014), Fundația „Romanian Business School” (12 decembrie 2014), a participat, tot ca voluntar, la campania „Ajutați-l pe Vlăduț să zâmbească !”. Voluntariat a făcut și la PROEDUS, The Color Run Night, Summer Well, Cantus Mundi și Madrigal.

Lisa Maria este un înger de fată, cu o voce superbă, cu foarte multe aptitudini și abilități artistice și cu siguranță va străluci pe cele mai prestigioase scene ale lumii, cum deja a început să o facă. Îi voi urmări cu mare drag parcursul artistic și mă voi bucura pentru fiecare reușită a ei.

Mult succes, draga mea!

Prof. MAGDA BĂCESCU

Contents